Koncert *Pankrta* na festivalu Nisomnia 2009.
***Pankrti*** (slov. *pankrt*: bastard, kopile), slovenački pank rok bend iz Ljubljane aktivan od 1977. do 1987. i ponovo od 2007.

Članovi benda su bili Peter Lovšin (kompozitor/pevač), Boris Kramberger (bas), Dušan Žiberna (gitara), Bogo Pretnar (gitara), Marko Kavaš (gitara), Slavc Colnarič (bubnjevi), Mitja Prijatelj (gitara), Gregor Tomc (kompozitor/menadžer) i jedno vreme Matjaž Gantar (danas jedan najbogatijih Slovenaca i biznismen). Od 2007. i ponovne aktivacije benda, članovi su Lovšin, Pretnar, Kramberger i Colnarič.

Oni su jedan od najvažnijih jugoslovenskih pank bendova i jedan od prvih pank bendova formiranih u nekoj komunističkoj državi.

Istorija
--------

*Pankrti* su osnovani 1977. u Kodeljevu, predgrađu Ljubljane. Prvi nastup su imali 18. oktobra 1977. u gimnaziji na Mostama, gde su se predstavili sa kompilacijama od *Seks Pistolsa*, *Kleša*, *Njujork dolsa*, *Ded bojsa* uz nekoliko vlastitih stvari. Zanimljivo je da su nakon tog nastupa, koncerti u toj srednjoj školi bili zabranjeni sledećih deset godina. Uz pomoć Igora Vidmara izdali su svoj prvi singl *Lublana je bulana / Lepi in prazni* (snimljen u italijanskoj Gorici), koji je postigao priličan uspeh kako u Jugoslaviji tako i izvan nje.

Prvi album su izdali 1980. pod nazivom *Dolgcajt* (*Dosada*) i tada postaju popularni širom Jugoslavije. 1982. izdaju svoj drugi album *Državni ljubimci*, a iako je od slovenačkih kritičara ovaj album dočekan „na nož", najpoznatiji jugoslovenski muzički časopis za savremenu muziku, *Džuboks*, proglasio je *Državne ljubimce* za ploču godine.

Dve godine kasnije, 1984. *Pankrti* snimaju svoj treći album, po većini kritičara najbolji - *Rdeči album* (*Crveni album*). Taj album najviše je ostao zapamćen po pesmi *Bandiera rossa* (*Crvena zastava*), ali i pesmama poput *Gora* i *Udarnik sile*. *Rdeči album* ostao je najprodavaniji album *Pankrta*.

Godinu kasnije, 1985. izdaju četvrti album, *Pesmi sprave*, a peti i poslednji album snimljen u studio Smolec u Zagrebu, *Sekspok*, izdaju 1987. godine.

Jedan od poslednjih koncerata su imali 10. decembra 1987. u ljubljanskoj Hali Tivoli, a nazvali su ga *Zadnji pogo*.

*Pankrti* 1. decembra 2007. održavaju povratnički koncert u rasprodatoj Hali Tivoli, na mestu njihovog oproštajnog koncerta, kao proslavu njihove 30. godišnjice, a posle Ljubljane kao deo slavljeničke turneje održali su koncerte u Osijeku, Novom Sadu, Beogradu, Dubrovniku i Zagrebu. Tada je pored Petra Lovšina, Boga Pretnara, Borisa Krambergera i Slavca Colnariča, svirao i gitarista Ivan Karl.[1][2] Od tada su imali više nastupa u Sloveniji, Hrvatskoj i Srbiji.

Diskografija
------------

### Albumi

* 1980. - *Dolgcajt*
* 1982. - *Državni ljubimci*
* 1984. - *Rdeči album*
* 1985. - *Pesmi sprave*
* 1987. - *Sekspok*

### Singlovi / EP-ovi

* 1978. - *Lublana je bulana / Lepi in prazni*
* 1981. - *Namesto tebe*
* 1985. - *Slovan / Adijo Ljubljana*

### Albumi uživo

* 1982. - *Svoboda '82*
* 2007. - *Behind The Iron Curtain Live*

### Kompilacije

* 1981. - *Novi pank val*
* 1992. - *Zbrana dela 1977—1988*
* 1994. - *Zbrana dela II*
* 1996. - *Zaboj (Antologija 77-87)*
* 2006. - *Pankrti 06 (Tribute to Pankrti)*
* 2008. - *Nč se ne premakne*

Literatura
----------

* Janjatović, Petar (2003). *Ex YU rock enciklopedija*. Beograd: Čigoja štampa. (COBISS).